Í Kennó áttuðum við okkur á því að meirihluti nemenda kom utan af landi. Dr. Broddi kunni að höfða til duglegra unglinga þaðan, og þannig urðu til kennarar sem rekið hafa barnaskólann síðan. Inga kom frá Sauðárkróki, þar sem móðurfólk hennar býr ennþá. Konurnar í fjölskyldunni voru henni fyrirmyndir hvað handavinnu varðar, og því valdi hún handavinnudeild. Eftir tvö ár ákvað hún þó að færa sig yfir í almenna deild, svo hún stæði í lokin uppi með almennt kennarapróf. Hún og Erla mættu galvaskar í E-bekkinn, haustið sem við hófum nám í 3ja bekk. Við útskrifuðumst síðan vorið 1972. Ég og við erum þakklát fyrir E-bekkinn okkar. Það er gott að tilheyra þeim hópi.

Inga var duglegur námsmaður og gjöfular voru stundirnar með henni við að kryfja námsefni og ræða. Hún var glaðlynd og trygg, hafði sterka nærveru, og strax á þessum aldri - við vorum innan við tvítugt - orðin fullorðin og ábyrg í hugsun og framgöngu. Fyrir þennan tíma með Ingu erum við þakklát.

Ingu fannst gott að koma í Skagafjörðinn. Starf hennar gaf henni kost á að annast um tíma námskeið í sálfræði við Háskólann á Hólum, og hafði hún þá góða ástæðu til að heimsækja ættingja sína þar. Við Margrét urðum vitni að því hvernig birti yfir Ingu fyrir norðan.

Við sem umgengumst Ingu daglega urðum stundum forviða á þeim styrk sem hún bjó yfir. Hún kvartaði ekki, heldur reyndi hún, af fremsta megni, að lifa lífinu lifandi. Magga var með henni við flutning Jólaoratoríunnar 24. nóvember, en Inga var elsk að tónlist. Hún söng á sínum tíma með Kennaraskólakórnum undir stjórn Jóns Ásgeirssonar, og síðar með Kór Langholtskirkju, en fyrir þann kór hafði hún opið hús heima hjá sér fyrir séræfingar og skemmtilegheit alt-raddarinnar. Síðast mætti Inga í Hallgrímskirkju 29. nóvember, en hópur kennara úr Kennó hefur lengi vanið komur sínar þangað í bænastund, hugleiðslu og súpu.

Fyrir ári síðan bauð Inga E-bekknum til sín í Grafarvog. Allý kom frá Svíþjóð til að vera með okkur. Inga var, eftir á að hyggja, farin að kveðja. Hún flutti í sumar í íbúð við Sóltún. Þangað bauð hún mörgum í kaffi, og voru það kveðjustundir hennar. Þau sem mættu þangað eru þakklát fyrir það í dag.

Og Inga hafði ekki gleymt handavinnunni. Í nýju íbúðinni lagði hún mikla áherslu á að hengja upp fallega handavinnu. Þegar hún varð þess vör að verkin vöktu athygli gesta hennar, sagði hún sögu þeirra. Þau virtust tengjast þáttaskilum í lífi hennar.

Við sendum samúðarkveðjur til Ingu Sólar, Marteins og litlu dóttur þeirra, Hólmfríðar Bjartar. Guð blessi minningu okkar yndislegu, hæfileikaríku og hlýju skólasystur!

Már Viðar Másson, fyrir E-bekkinn.